KIRJALLINEN KYSYMYS E-0525/00

esittäjä(t): Bart Staes (Verts/ALE) komissiolle

(28. helmikuuta 2000)

Aihe: Rauta-Rein

Vastauksessaan rauta-Reiniä koskeneeseen kysymykseen E-2381/99(1) komission jäsen de Palacio kertoo, että Belgian ja Alankomaiden välisessä jakosopimuksessa ja siihen perustuvissa Belgian ja Alankomaiden välisissä sopimuksissa ei määritellä rautatien tarkkaa sijaintia kyseisellä alueella (Sittard). Komission näkemyksen mukaan tämä merkitsee sitä, että Belgian liittovaltion ja Alankomaiden on yhdessä sovittava siitä, miten kauttakulku toteutetaan.

Komission kanta ei vastaa alueella vallitsevaa todellisuutta. Kauttakulku toteutettiin jo vuosien 1869 ja 1879 välillä, kun alueelle rakennettiin Euroopan ensimmäinen rajat ylittävä rautatieyhteys. Rautatien tarkka sijainti on siten jo selvästi määritelty.

Voiko komissio vastata seuraaviin kysymyksiin:

1. Myöntääkö komissio, että näkemys, jonka mukaan [Belgian liittovaltion ja Alankomaiden] on yhdessä sovittava siitä, miten kauttakulku toteutetaan, ei vastaa alueella vallitsevaa todellisuutta, koska kauttakulku toteutettiin jo vuosien 1869 ja 1879 välillä ja rautatien tarkka sijainti kyseisellä alueella (Sittard) on siten jo määritelty?

2. Jos vastaus on myönteinen, katsooko komissio, että Belgian ja Alankomaiden välisessä jakosopimuksessa ja siihen perustuvissa Belgian ja Alankomaiden välisissä sopimuksissa mainittu kauttakulku toteutui, kun rauta-Rein rakennettiin vuosien 1869 ja 1879 välillä?

3. Jos vastaus on kielteinen, eikö komissio siis pidä vuosien 1869 ja 1879 välillä rakennettua rauta-Reiniä Belgian ja Alankomaiden välisessä jakosopimuksessa ja siihen perustuvissa Belgian ja Alankomaiden välisissä sopimuksissa mainitun kauttakulun toteutuksena? Miten komissio perustelee tämän?

(1) EYVL C 280 E, 3.10.2000, s. 35.

Loyola de Palacion komission puolesta antama vastaus

(2. toukokuuta 2000)

Vastatessaan arvoisan parlamentin jäsenen kirjalliseen kysymykseen E-2381/99(1), komissio ilmoitti, että sen tietojen mukaan sopimuksissa ei määritellä junaradan tarkkaa sijaintia Sittardin alueella. Tietenkään se ei voi kieltää sitä tosiasiaa, että rata on rakennettu ja on todellisuudessa olemassa.

Ei ole kuitenkaan komission tehtävä velvoittaa Alankomaiden hallitusta täyttämään sen mahdollisesti tekemien muiden kuin yhteisön sopimusten sisältämiä velvoitteita. Komission tehtävä ei ole myöskään arvioida, onko tällaiset velvollisuudet täytetty.

Komission käsityksen mukaan Belgian, Saksan ja Alankomaiden viranomaiset ovat muodostaneet työryhmän käsittelemään reitin uudelleen avaamista. Tämän työryhmän kokousten perusteella kyseisten kolmen jäsenvaltion ministerit sopivat joulukuussa 1999 toteuttavansa lopullisesta reitistä uuden rajat ylittävän tutkimuksen, jossa otetaan huomioon erityisesti rakentamisen ympäristövaikutukset ja muut rajoitteet. Tämä on tarpeen sen vuoksi, että Alankomaiden puolella rata kulkee sellaisten ympäristönsuojelun kannalta herkkien alueiden läpi, joihin sovelletaan luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) säännöksiä.

Komissio käsittelee parhaillaan Belgian viranomaisten esittämää virallista pyyntöä hankkeeseen jo osoitettujen määrärahojen lisäämisestä siten, että ne kattaisivat myös tämän tutkimuksen.

(1) EYVL C 280 E, 3.10.2000, s. 35.

(2) EYVL L 206, 22.7.1992.